Document ID: 32015R0408

KOMISIJAS ĪSTENOŠANAS REGULA (ES) 2015/408
(2015. gada 11. marts)
par Eiropas Parlamenta un Padomes Regulas (EK) Nr. 1107/2009 attiecībā uz augu aizsardzības līdzekļu laišanu tirgū 80. panta 7. punkta īstenošanu un aizstājamo vielu saraksta izveidošanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 78. panta 2. punktu,
tā kā:
(1)
Darbīgās vielas ir jāatzīst par aizstājamām vielām, ja tās atbilst vienam vai vairākiem kritērijiem, kas izklāstīti Regulas (EK) Nr. 1107/2009 II pielikuma 4. punktā.
(2)
Saskaņā ar Regulas (EK) Nr. 1107/2009 80. panta 7. punktu Komisijai jāizveido to Padomes Direktīvas 91/414/EEK (2) I pielikumā iekļauto vielu saraksts, kuras atbilst Regulas (EK) Nr. 1107/2009 II pielikuma 4. punktā izklāstītajiem kritērijiem, turpmāk “aizstājamo vielu saraksts”.
(3)
Lai nodrošinātu Savienības politikas konsekvenci attiecībā uz darbīgajām vielām, kam ir īpašības, kas atbilst aizstājamo vielu kritērijiem, un lai piemērotu šādām vielām vienlīdzīgu attieksmi, Komisijai minētajā sarakstā būtu jāiekļauj arī darbīgās vielas, kas ir apstiprinātas saskaņā ar Regulas (EK) Nr. 1107/2009 80. panta 1. punkta pārejas noteikumiem.
(4)
No informācijas, kas sniegta vai nu pārskata ziņojumā, vai Eiropas Pārtikas nekaitīguma iestādes secinājumos (3), vai novērtējuma ziņojuma projektā un ar to saistītajos papildinājumos, un salīdzinošās izvērtēšanas ziņojumos, vai arī klasifikācijā saskaņā ar Eiropas Parlamenta un Padomes Regulu (EK) Nr. 1272/2008 (4), bija iespējams identificēt vielas, kuras atbilst kritērijiem, kas noteikti Regulas (EK) Nr. 1107/2009 II pielikuma 4. punktā. Šie dokumenti attiecīgā gadījumā sniedz informāciju par piemērojamo pieļaujamo diennakts devu (ADI), akūto standartdevu (ARfD) vai pieļaujamo iedarbības līmeni uz lietotāju (AOEL), informāciju par noturīgu, bioakumulatīvu un toksisku (PBT) vielu īpašībām, informāciju par būtisko iedarbību, kas minēta Regulas (EK) Nr. 1107/2009 II pielikuma 4. punkta trešajā ievilkumā, par neaktīvo izomēru proporciju, par vielām, kas saskaņā ar Regulu (EK) Nr. 1272/2008 klasificētas kā kancerogēnas 1.A un 1.B kategorijas vielas, reproduktīvajai sistēmai toksiskas 1.A vai 1.B kategorijas vielas un vielas, kam ir endokrīnās sistēmas darbības traucējumus izraisošas īpašības. Pamatojoties uz minēto informāciju, tika konstatēts, ka šīs regulas pielikumā norādītās vielas atbilst vienam vai vairākiem kritērijiem, kas izklāstīti Regulas (EK) Nr. 1107/2009 II pielikuma 4. punktā. Informācija ir konsolidēta, un to var atrast atbalsta instrumentā, kas paredzēts aizstājamo vielu saraksta izveidei un pieejams Komisijas tīmekļa vietnē (5).
(5)
Darbīgo vielu 1-metilciklopropēna, amitrola, diklofopa, dimetoāta, etoprofosa, fenamifosa, fipronila, fluometurona, haloksifopa-P, metama, oksamila, sulkotriona un triazoksīda pieļaujamā diennakts deva (ADI) ir ievērojami zemāka nekā lielākajai daļai apstiprināto darbīgo vielu attiecīgajā vielu grupā/lietojuma kategorijā. Darbīgo vielu dimoksistrobīna, fenamifosa, metomila un oksamila akūtā standartdeva (ARfD) ir ievērojami zemāka nekā lielākajai daļai apstiprināto darbīgo vielu attiecīgajā vielu grupā/lietojuma kategorijā. Darbīgo vielu amitrola, bromadiolona, difenakuma, dimetoāta, dikvata, etoprofosa, fenamifosa, flukvinkonazola, metama, sulkotriona, triazoksīda un varfarīna pieļaujamais iedarbības līmenis uz lietotāju (AOEL) ir ievērojami zemāks nekā lielākajai daļai apstiprināto darbīgo vielu attiecīgajā vielu grupā/lietojuma kategorijā. Tāpēc ir lietderīgi iekļaut minētās darbīgās vielas aizstājamo vielu sarakstā.
(6)
Darbīgās vielas lufenurons, oksifluorfēns un hinoksifēns atbilst kritērijiem, lai tās uzskatītu par noturīgām un bioakumulatīvām vielām. Darbīgās vielas amitrols, bifentrīns, bromukonazols, hlortolurons (bez stereoķīmijas), vara savienojumi (vara hidroksīda, vara oksihlorīda, vara oksīda, Bordo šķidruma un tribāziska vara sulfāta formā), ciprokonazols, ciprodinils, difenokonazols, diflufenikāns, dimoksistrobīns, dikvats, epoksikonazols, fenbutatīnoksīds, fludioksonils, flufenacets, fluopikolīds, flukvinkonazols, haloksifops-P, imazamokss, imazosulfurons, izoproturons, izopirazāms, lenacils, lufenurons, metkonazols, metribuzīns, metsulfuronmetils, miklobutanils, nikosulfurons, oksadiazons, oksifluorfēns, paklobutrazols, pirimikarbs, prohlorāzs, propikonazols, propoksikarbazons, prosulfurons, hinoksifēns, tebukonazols, tebufēnpirads, tepraloksidīms, triallāts, triasulfurons un cirams atbilst kritērijiem, lai tās uzskatītu par noturīgām un toksiskām vielām. Darbīgās vielas aklonifēns, difenakums, esfenvalerāts, etofenprokss, etoksazols, famoksadons, lambda-cihalotrīns, lufenurons, oksifluorfēns, pendimetalīns un hinoksifēns atbilst kritērijiem, lai tās uzskatītu par bioakumulatīvām un toksiskām vielām. Tāpēc ir lietderīgi iekļaut minētās darbīgās vielas aizstājamo vielu sarakstā.
(7)
Darbīgās vielas mekoprops un metalaksils satur ievērojamu neaktīvo izomēru proporciju. Tāpēc ir lietderīgi iekļaut minētās darbīgās vielas aizstājamo vielu sarakstā.
(8)
Darbīgās vielas karbendazīms, epoksikonazols, flumioksazīns, glufosināts, linurons, oksadiargils, kvizalofops-P (variants tefuril-kvizalofops-P) un varfarīns saskaņā ar Regulu (EK) Nr. 1272/2008 ir jāklasificē kā 1.A vai 1.B kategorijas reproduktīvajai sistēmai toksiskas vielas. Tāpēc ir lietderīgi iekļaut minētās darbīgās vielas aizstājamo vielu sarakstā.
(9)
Vēl nav pieņemti pasākumi attiecībā uz konkrētiem zinātniskiem kritērijiem, pēc kuriem nosaka endokrīnās sistēmas darbības traucējumus izraisošas īpašības, kā minēts Regulas (EK) Nr. 1107/2009 II pielikuma 3.6.5. punkta pirmajā daļā, tāpēc saskaņā ar minētā punkta trešo daļu bija jānosaka, vai var uzskatīt, ka vielai ir šādas īpašības. Saskaņā ar minēto noteikumu darbīgās vielas hlortolurons (bez stereoķīmijas), dimoksistrobīns, epoksikonazols, molināts, profoksidims, tepraloksidīms un tiakloprīds ir uzskatāmas par vielām, kurām piemīt endokrīnās sistēmas darbības traucējumus izraisošas īpašības, kas var nelabvēlīgi ietekmēt cilvēku veselību. Tāpēc ir lietderīgi iekļaut minētās darbīgās vielas aizstājamo vielu sarakstā.
(10)
Dalībvalstīm un ieinteresētajām personām būtu jānodrošina pietiekams laiks, lai tās varētu pielāgoties šīs regulas noteikumiem.
(11)
Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
IR PIEŅĒMUSI ŠO REGULU.
1. pants
Aizstājamās vielas
Darbīgās vielas, kas iekļautas Direktīvas 91/414/EEK I pielikumā, kuras atbilst Regulas (EK) Nr. 1107/2009 II pielikuma 4. punktā izklāstītajiem kritērijiem, ir šīs regulas pielikuma sarakstā ietvertās darbīgās vielas.
Šā panta pirmā daļa attiecas arī uz darbīgajām vielām, kas ir apstiprinātas saskaņā ar Regulas (EK) Nr. 1107/2009 pārejas pasākumiem 80. panta 1. punktā.
2. pants
Pārejas pasākumi
Šīs regulas 1. pants un pielikums neattiecas uz pieteikumiem augu aizsardzības līdzekļu atļauju piešķiršanai, kas iesniegti līdz 2015. gada 1. augustam.
3. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2015. gada 11. martā

Labels: 1
6